Unul dintre businessmanii care s-au descurcat mai mult decât bine în această perioadă se dovedește a fi tânărul pensionar al Serviciului Român de Informații, celebrul general Dumitru Dumbravă, poreclit "Câmpul Tactic". Firma de consultanță pe care acest general a înființat-o, imediat după ce a fost trecut în rezervă, a realizat, în anul fiscal 2023, un profit net de peste 600.000 de euro, de 4,4 ori mai mare decât în anul fiscal 2022.
Este vorba despre compania Wise Line Consulting SRL, fondată, deținută ca și asociat unic și administrată de generalul în rezervă Dumitru Dumbravă și care are drept obiect de activitate prestarea de servicii de consultanță pentru afaceri și management. Această companie și-a depus, recent, la Ministerul Finanțelor, bilanțul contabil aferent anului fiscal 2023, iar datele declarate sunt mai mult decât spectaculoase.
Astfel, din acest bilanț, aflăm că firma fostului general al Serviciului Român de Informații a înregistrat, în anul fiscal 2023, o cifră de afaceri de 6.218.316 lei, iar profitul net realizat, după plata taxelor și impozitelor aferente, a fost de 3.040.255 de lei. Raportată la cifrele depuse conform bilanțului contabil din anul 2022, valoarea cifrei de afaceri a crescut de nu mai puțin decât de 3,5 ori, iar profitul net realizat este de 4,4 ori mai mare decât cu un an înainte.
Concret, în 2022, SC Wise Line Consulting SRL a avut, potrivit bilanțului contabil depus la Ministerul Finanțelor, o cifră de afaceri de 1.797.744 de lei, iar profitul net realizat în beneficiul asociatului unic Dumitru Dumbravă a fost de 695.344 de lei.
14,3 milioane, de la înființare
Revenind la profitul net al companiei din anul 2023, de 3.040.255 de lei, adică de 620.460,2 euro, un calcul simplu arată că, lunar, SC Wise Line Consulting SRL a produs pentru Dumitru Dumbravă câte 51.705,1 euro. În condițiile în care societatea nu figurează, în actul prezentat de Ministerul Finanțelor Publice, cu niciun salariat, la rubrica "numărul mediu de salariați" fiind trasă o linie.
Un an chiar și mai bun decât 2023 pentru firma lui Dumitru Dumbravă s-a dovedit a fi 2021, când societatea, deși a înregistrat o cifră de afaceri de "doar" 4.693.003 lei, a realizat un profit net de 3.646.710 lei.
În anul 2020, compania fostului general SRI înregistrat o cifră de afaceri de 1.148.552 de lei și a realizat un profit net de 938.194 de lei iar, în anul 2019, aceeași societate a înregistrat o cifră de afaceri de 535.234 de lei și a realizat un profit net de 451.801 lei. Anul 2018, cel în care compania a fost înființată de Dumitru Dumbravă, a generat zero lei cifră de afaceri și zero lei profit, potrivit bilanțurilor contabile existente în arhiva Ministerului Finanțelor Publice.
Aceste cifre rezervă faptul că afacerea fostului general al SRI este una mai mult decât profitabilă, în întreaga ei activitate realizând o cifră de afaceri totală de 14.392.839 de le (3.052.306,2 euro) și generând un profit net de 8.772.404 de lei (1.827.584,2 euro).
De la "plicuri galbene", la consultanță în management
"Jurnalul" a dezvăluit, în premieră, în anul 2018, că, la scurt timp după ce a fost trecut în rezervă, celebrul general al Serviciului Român de Informații Dumitru Dumbravă, cunoscut opiniei publice pentru faptul că, în timpul mandatelor lui Florian Coldea și George Cristian Maior, plimba pe la diferite instanșe de judecat mult discutatele "plicuri galbene", fapt ce i-a adus și renumele de "generalul Câmpul Tactic", a înființat o firmă care se ocupă cu activități de consultanță pentru afaceri și management. La început, compania s-a numit SC Intell Cube Consulting SRL și avea sediul într-un apartament situat într-un bloc amplasat pe bulevardul Decebal, din centrul Capitalei.
Potrivit datelor furnizate de Oficiul Național al Registrului Comerțului (ONRC), printr-o încheiere din data de 27 mai 2020, generalul Dumitru Dumbravă a decis să schimbe numele companiei din SC Intell Cube Consulting SRL, în SC Wise Line Consulting SRL. Revenind la bilanțul contabil aferent anului 2023, la care am făcut referire mai sus, compania figurează cu active imobilizate în total de 23/266 de lei, precum și cu active circulante în cuantum de 3.291.823 de lei, din care creanțe în valoare de 453.580 de lei, cash și conturi bancare de 2.828,243 de lei și datorii de 212.076 lei. Capitalul total al firmei este de 3.103.300 de lei, din care cel subscris și vărsat este de 200 de lei.
Interesant este că, anul trecut, SC Wise Line Consulting SRL a realizat venituri totale de 6.219.2936 de lei și a cheltuit 2.278.204 lei.
Foștii șefi ai lui Dumbravă, deveniți, la rândul lor, patroni, nu și-au publicat încă bilanțul
Nici foștii șefi ai lui Dumitru Dumbravă din SRI, generalii Dumitru Cocoru și Florian Coldea, nu au dus-o mai puțin bine, după pensionare, când au devenit, la rândul lor, oameni de afaceri. Cei doi și-au înființat două companii. Este vorba despre Sc Strategic Sys SRL și despre SC Strategic Assets SRl, prima ocupându-se cu consultanță pentru afaceri, iar cea de-a doua cu agențiile imobiliare.
Deocamdată, la Ministerul Finanțelor Publice niciuna dintre aceste două societăți nu figurează cu bilanțurile contabile aferente anului 2023. Însă, în 2022, spre exemplu, SC Strategic Sys SRL a avut o cifră de afaceri de 2.945.093 de lei, a realizat venituri de 2.961.485 de lei, a cheltuit 233.015 lei și a generat un profit net de 2.690.565 de lei.
Tot anul trecut, cealaltă companie a ex-greilor SRI, SC SC Strategic Assets SRL, a prezentat un bilanț contabil aferent anului fiscal 2022 din care rezultă o cifră de afaceri de 2.342.849 de lei, venituri totale de 2.342 844 de lei. Societatea a cheltuit 63.692 de lei și a generat pentru acționari un profit net de 2.256.190 de lei, conform documentului citat.